CELEX: 32015D1893
Language: et
Date: 2015-10-05 00:00:00
Title: Nõukogu otsus (EL) 2015/1893, 5. oktoober 2015, protokolli (millega määratakse kindlaks Madagaskari Vabariigi ja Euroopa Ühenduse vahelise kalandussektori partnerluslepinguga ettenähtud kalapüügivõimalused ja rahaline toetus) Euroopa Liidu nimel sõlmimise kohta

22.10.2015   
            
            
               ET
            
            
               Euroopa Liidu Teataja
            
            
               L 277/1
            
         NÕUKOGU OTSUS (EL) 2015/1893,
   5. oktoober 2015,
   protokolli (millega määratakse kindlaks Madagaskari Vabariigi ja Euroopa Ühenduse vahelise kalandussektori partnerluslepinguga ettenähtud kalapüügivõimalused ja rahaline toetus) Euroopa Liidu nimel sõlmimise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõike 6 teise lõigu punktiga a ja artikli 218 lõikega 7,
   võttes arvesse Euroopa Komisjoni ettepanekut,
   võttes arvesse Euroopa Parlamendi nõusolekut
   ning arvestades järgmist:
   
               (1)
            
            
               Nõukogu võttis 15. novembril 2007 vastu määruse (EÜ) nr 31/2008, milles käsitletakse kalandussektori partnerluslepingu sõlmimist Euroopa Ühenduse ja Madagaskari Vabariigi vahel (1) (edaspidi „leping”). Lepingu praegune protokoll kaotas kehtivuse 31. detsembril 2014.
            
         
               (2)
            
            
               Euroopa Liit pidas Madagaskari Vabariigiga läbirääkimisi lepingu uue protokolli (edaspidi „protokoll”) üle, millega nähakse ette liidu laevade kalapüügivõimalused Madagaskari Vabariigi jurisdiktsiooni all olevas kalapüügipiirkonnas.
            
         
               (3)
            
            
               Kõnealune protokoll allkirjastati kooskõlas nõukogu otsusega 2014/929/EL (2) ja seda kohaldatakse ajutiselt alates 1. jaanuarist 2015.
            
         
               (4)
            
            
               Lepingu artikliga 9 on asutatud ühiskomitee, kelle ülesanne on kontrollida kõnealuse lepingu kohaldamist. Lisaks võib ühiskomitee kooskõlas protokolliga heaks kiita teatavad protokolli muudatused. Kõnealuste muudatuste heakskiitmise hõlbustamiseks tuleks anda komisjonile volitus need teatavatel tingimustel lihtsustatud korras heaks kiita.
            
         
               (5)
            
            
               Protokoll tuleks heaks kiita,
            
         ON VASTU VÕTNUD KÄESOLEVA OTSUSE:
   Artikkel 1
   Protokoll, millega määratakse kindlaks Madagaskari Vabariigi ja Euroopa Ühenduse vahelise kalandussektori partnerluslepinguga ettenähtud kalapüügivõimalused ja rahaline toetus, kiidetakse liidu nimel heaks.
   Artikkel 2
   Nõukogu eesistuja esitab liidu nimel protokolli artiklis 16 sätestatud teate.
   Artikkel 3
   Võttes arvesse lisas esitatud sätteid ja tingimusi, on komisjon volitatud kiitma liidu nimel heaks ühiskomitee poolt protokolli tehtavad muudatused.
   Artikkel 4
   Käesolev otsus jõustub selle vastuvõtmise päeval.
   
      Luxembourg, 5. oktoober 2015
      
         
            Nõukogu nimel
         
         
            eesistuja
         
         N. SCHMIT
      
   
   
      (1)  ELT L 15, 18.1.2008, lk 1.
   
      (2)  ELT L 365, 19.12.2014, lk 6.
   
      LISA
      
         Volituste kohaldamisala ja menetlus ühiskomitees võetava liidu seisukoha kindlaksmääramiseks
      
      
                  1.
               
               
                  Komisjonil on volitus pidada Madagaskari Vabariigiga läbirääkimisi ning vajaduse korral ja järgides käesoleva lisa punkti 3, kiita heaks protokolli muudatused seoses järgmiste küsimustega:
                  
                              a)
                           
                           
                              kooskõlas protokolli artikli 8 lõigetega 1 ja 2 vaadata läbi kalapüügivõimalused ning samuti vaadata läbi rahaline toetus ja käesolevasse protokolli ja selle lisasse tehtavad muudatused;
                           
                        
                              b)
                           
                           
                              kooskõlas protokolli artikli 9 lõikega 6 määrata kindlaks kalapüügivõimalused;
                           
                        
                              c)
                           
                           
                              kooskõlas protokolli artikliga 6 teha otsus valdkondliku toetuse rakenduskorra kohta;
                           
                        
                              d)
                           
                           
                              kooskõlas protokolli artikli 7 lõikega 4 võtta meetmeid, millega tagada käesoleva protokolliga hõlmatud ja liidu laevade püügitegevusega seotud kalavarude jätkusuutlik majandamine;
                           
                        
                              e)
                           
                           
                              kooskõlas protokolli artikli 8 lõikega 3 kohandada kalapüügitingimuste ning protokolli ja lisade kohaldamise eeskirju käsitlevaid sätteid.
                           
                        
            
                  2.
               
               
                  Ühiskomitees liit:
                  
                              a)
                           
                           
                              toimib kooskõlas eesmärkidega, mida liit taotleb ühise kalanduspoliitika raames;
                           
                        
                              b)
                           
                           
                              järgib nõukogu 19. märtsi 2012. aasta järeldusi, mis käsitlevad teatist ühise kalanduspoliitika välismõõtme kohta;
                           
                        
                              c)
                           
                           
                              edendab seisukohti, mis on kooskõlas piirkondlike kalandusorganisatsioonide poolt vastu võetud asjaomaste eeskirjadega.
                           
                        
            
                  3.
               
               
                  Kui ühiskomitee koosolekul on kavas vastu võtta otsus punktis 1 osutatud protokolli muudatuste kohta, võetakse vajalikud meetmed selleks, et liidu nimel väljendatavas seisukohas oleks arvesse võetud uusimaid statistilisi, bioloogilisi ja muid asjakohaseid komisjonile edastatud andmeid.
                  Sel eesmärgil ja nimetatud andmetele tuginedes edastavad komisjoni talitused piisava ajavaruga enne asjaomast ühiskomitee koosolekut nõukogule või nõukogu ettevalmistavatele organitele analüüsimiseks ja heakskiitmiseks dokumendi, milles on esitatud liidu seisukoha ettepaneku üksikasjad.
                  Punkti 1 alapunktides a ja b osutatud küsimustes on liidu kavandatava seisukoha heakskiitmiseks nõukogus vajalik kvalifitseeritud häälteenamus. Muudel juhtudel loetakse ettevalmistavas dokumendis liidu kavandatav seisukoht heakskiidetuks, kui blokeeriva vähemusega võrdne arv liikmesriike ei avalda selle suhtes vastuseisu nõukogu ettevalmistava organi koosolekul või 20 päeva jooksul ettevalmistava dokumendi kättesaamisest, olenevalt sellest, kumb sündmus leiab aset varem. Vastuseisu korral edastatakse küsimus lahendamiseks nõukogule.
                  Kui edasiste koosolekute käigus, sealhulgas kohapeal, ei suudeta kokkulepet saavutada, et võtta liidu seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele.
               
            
                  4.
               
               
                  Komisjonil palutakse võtta õigel ajal ühiskomitee otsuse suhtes vajalikud järelmeetmed, kaasa arvatud vajaduse korral asjaomase otsuse avaldamine Euroopa Liidu Teatajas ning kõnealuse otsuse rakendamiseks vajalike ettepanekute esitamine.